La llibertat d'una mentida

La Conquesta del Pol Sud  signa, probablement, la producció més personal i de veritat. D'entrada, perquè el mateix director Carles Fernández Giua i l'escenògraf Eugenio Szwarcer apareixen i parlen a escena. Revelant que no són pas d'actors. Són honestos. Com ho és Nadia Ghulam que, amb la senzillesa i la potència de la veritat, narra el seu tràngol: en l'Afganistan dels talibans es va fer passar pel seu germà, mort en un atemptat. Aquesta mentida li va proporcionar una llibertat inimaginable. Hi ha molt camp per córrer fins que les dones puguin passejar amb bicicleta per Kabul. Ella, amb els seus còmplices i un acuradíssim treball de vídeo que es projecta natural, sense pretensions, ajuda a mostrar realitats sovint massa estereotipades, creu que "tot és possible". 

Un espectacle documental que regala ganes de viure, de lluitar, de buscar espais per a la igualtat i llibertat de tothom. Un testimoni de coratge, valentia i compromís. Els tres pilars de Nadia són la mare, la religió musulmana i l'educació. Fa 10 anys, Roger Bernat feia una mirada a la immigració del Raval convidant veïns de locutoris (que s'estaven prodigant en aquella època) a Amnèsia de fuga (Mercat de les Flors 2004). Ells explicaven el seu viatge i  les seves pèrdues amb la seva llengua original i, amb sort en anglès que es traduïa amb un rudimentari castellà. Ara Nadia s'explica en un català diàfan. Pertany a una generació, ja, integrada: només fa vuit anys que va arribar a Badalona on va ser acollida per una família, provisionalment. Va decidir deixar de ser Ezmaray i tornar a ser Nadia quan va veure que les noies podien anar soles pel carrer sense problemes. Això va obligar a confessar l'engany als seus amics, amb els qui s'havia dedicat a llençar floretes a les noies a Kabul. Encoratjador testimoni.

Jordi Bordes. Recomana, 25 juliol 2014

Un documental escènic punyent i esperançador

La Nadia és una noia que aprèn ràpid. Domina perfectament el català, la llengua que fa servir habitualment des que fa set anys va arribar aquí. Ella diu que en moments crucials tots els éssers humans treuen de dintre les capacitats necessàries per afrontar la dificultat. És una persona optimista. Per molt menys del que ella ha passat, aquí molts s'han enfonsat en la misèria. Ella no. No tan sols es va recuperar dels greus danys que li va causar una explosió a casa seva, a Kabul, que li va destrossar el cos i la va tenir mesos en coma. No tan sols, sent aleshores una nena de deu anys, va prendre la rotunda decisió de fer-se passar pel seu germà mort per poder treballar i mantenir la família (a l'Afganistan les dones no poden treballar). No tan sols va passar part de la infantesa i l'adolescència, deu anys, vivint com un noi i amagant la seva identitat femenina. Ara mateix, quan és una dona lliure a Barcelona, té una empenta i una esperança en el futur envejables. Estima el seu país i hi vol tornar per canviar les coses. Un país colpejat durant quaranta anys per la guerra, amb la gent molt tocada, psicològicament ferida i amb enormes limitacions en tots els àmbits. La pau i la llibertat, conceptes de què aquí parlem amb relativa lleugeresa, a l'Afganistan prenen un sentit fort i real. Vital.

El director Carles Fernàndez Giua em va citar fa quasi un any per explicar-me el seu projecte. Ja a l'inici estava entusiasmat, ja veia per on podia anar la cosa, però en aquell moment era una incògnita i alhora l'esperava una feinada de por. Ha estat gairebé un any de converses amb la Nadia, delimitar els episodis a explicar, escriure les seves paraules, reescriure-les, revisar-les amb ella, afinar-les, sintetitzar-les en un treball de depuració per arribar al text per portar a escena. I veure ella com responia, perquè no és fàcil posar una persona que no és actriu en un escenari i molt més difícil despullar la seva ànima.

Nadia Ghulam va escriure el llibre “El secret del meu turbant” narant la seva història. Sol fer conferències explicant la seva vida i la seva visió del món. Li costa, perquè se li remou tot, però per a ella és important aquesta divulgació, perquè tots reflexionem, perquè entenguem el seu país, perquè donem valor a les coses essencials. Però posar-se en un escenari.... Ho ha aconseguit per la complicitat de Carles Fernàndez Giua i Eugenio Szwarcer, els components de la companyia La Conquesta del Pol Sud. La confiança en la seva professionalitat li ha permès llançar-se a aquesta nova aventura.

Endinsant-se en les vivències de la Nadia, en Carles i l’Eugenio van veure que era imprescindible anar a Kabul amb ella i visitar els llocs i les persones de la seva vida. Fou un viatge difícil, perquè anar a l'Afganistan és experimentar por, sentir-se en perill constant, però també és, literalment, un viatge en el temps, com anar a parar a l'Edat Mitjana.
L'espectacle és un documental escènic. Tot el material és veritable, sense manipular. Però, sent una elaboració per a l'escena, pren una dimensió poètica que commou més enllà de les paraules i dels mateixos fets. La combinació artística d'aquests moments de realitat assoleix una veritat aclaparadora.
Maite Guisado. Recomana, 25 juliol 2014

Emoció pura

La realitat invadeix l'escenari en aquest documental teatralitzat que ens explica en primera persona el periple de Nadia Ghulam, una nena afganesa que, després de quedar greument ferida i mutilada durant la guerra civil que va seguir a la retirada soviètica, es fa passar per un noi per tal de poder treballar sota les intransigents normes del règim talibà. Durant quasi deu anys, Nadia va interpretar el paper del seu germà mort fins que, després d'una altra guerra, la que va seguir a la caiguda de les Torres Bessones, va poder traslladar-se a Barcelona on recupera el rostre i la condició de dona.

Amb la perspectiva que atorga el temps, Nadia Ghulam puja a l'escenari acompanyada dels membres de la companyia La conquesta del Pol Sud (Carles Fernández Giua i Eugenio Szwarcer) per simular una entrevista que esdevé, al mateix temps, monòleg, conferència i teatre document. El resultat és emoció pura, que supera les mancances actorals i dramatúrgiques amb bocins de realitat, honestedat i espontaneïtat. Una autèntica lliçó de vida de proporcions quasi litúrgiques, que ens injecta esperança i ens reconcilia amb la condició humana com a concepte oposat a les guerres i el fanatisme.
Manuel Pérez i Muñoz. Recomana, 26 juliol 2014

